*Ζωγράφου, …16-10-2025*

**ΔΕΛΤΙΟ ΤΥΠΟΥ**

****

**Ολοκλήρωση του Σχεδίου Αστικής Προσβασιμότητας (Σ.Α.Π.) Δήμου Ζωγράφου**

Ο Δήμος Ζωγράφου πρόσφατα ολοκλήρωσε το Σχέδιο Αστικής Προσβασιμότητας (Σ.Α.Π.), το οποίο αποτελεί υποχρέωση για τους Δήμους της χώρας σύμφωνα με τις διατάξεις της παρ. 10 του άρθρου 121 του ν.4819/2021, με χρηματοδότηση από το Πράσινο Ταμείο.

Με το ΣΑΠ προσδιορίστηκαν τα σημεία των απαιτούμενων διαμορφώσεων, επεμβάσεων και κατασκευών και οι προσβάσιμες γραμμικές διαδρομές μεταξύ αυτών ώστε να δημιουργείται σε επίπεδο δήμου ένα δίκτυο προσβάσιμων μετακινήσεων στην αρχή της «προσβάσιμης αλυσίδας» προς βασικές κοινόχρηστες και κοινωφελείς χρήσεις.

Συγκεκριμένα μέσα από μια επιστημονική μεθοδολογία, αξιοποίηση εργαλείων γεωγραφικών συστημάτων πληροφοριών και επιτόπιας έρευνας έγινε καταγραφή και αποτίμηση των κυκλοφοριακών χαρακτηριστικών, όπου αναλύεται το υφιστάμενο οδικό δίκτυο και χώροι στάθμευσης, οι ποδηλατικές υποδομές, η δημόσια συγκοινωνία και οι εξυπηρετήσεις για ΑμεΑ, ενώ ακολούθως τεκμηριώνονται οι συνηθέστερες διαδρομές μετακίνησης πεζών στο Δήμο Ζωγράφου. Συγκεκριμένα αξιολογείται η υφιστάμενη κατάσταση ως προς την προσβασιμότητα πεζοδρομίων, διαβάσεων, νησίδων, χώρων πρασίνου, χώρων στάθμευσης και κτιρίων δημοσίων υπηρεσιών.

Εν συνεχεία προτάθηκαν για σταδιακή υλοποίηση παρεμβάσεις ως προς την εξασφάλιση της προσβασιμότητας όπως για πεζοδρόμια, διαβάσεις, νησίδες, χώρους πρασίνου, χώρους στάθμευσης, περιβάλλοντα χώρο και εισόδους δημοσίων κτιρίων, στα κύρια σημεία και σε επιλεγμένες διαδρομές του Δήμου. Η σταδιακή υλοποίηση των προτεινόμενων παρεμβάσεων είναι εφικτό να ολοκληρωθεί εντός της επόμενης διετίας, σύμφωνα και με τις προβλέψεις του Ν.4819/2021.